
Ди щIыналъэм теухуауэ
Къэбэрдей-Балъкъэрым и щэнхабзэмрэ щIыпIэ дахэхэмрэ ятеухуа фильм кIэщI къыдэгъэкIыным яужь ихьащ УФ-м ЩэнхабзэмкIэ и министерствэр.
«Кавказ Ищхъэрэм и налкъутщ Къэбэрдей-Балъкъэрыр. Абы и щIыуэпс дахэм — зыми хуэмыдэ аузхэм, жыг хадэхэм, гуэлхэм — къищынэмыщIа, псэм зезыгъэгъэпсэхущ республикэм щылажьэ санаторэхэр. Ди цIыхухэми зыгъэпсэхуакIуэхэм я дежкIи абыхэм уасэ яIэкъым», — жеIэ КъБР-м щэнхабзэмкIэ и министр Фырэ Руслан.
Абы гу зэрылъитамкIэ, республикэм япэу къакIуэ зыгъэпсэхуакIуэхэр мы щIыпIэм щыпсэухэм я щэнхабзэм дехьэх, лъэпкъхэм я хабзэхэм яфIэгъэщIэгъуэну зыщагъэгъуазэ. Абы къыхэкIкIэ Фырэ Руслан фIэигъуэщ гъэмахуэ зыгъэпсэхугъуэхэм щIэщыгъуэу, хьэлэмэту республикэм и музейхэм я лэжьыгъэр къызэрагъэпэщыныр.
Апхуэдэу мы мазэхэм зи Iуэхухэр купщIафIэу зыгъэпсыфахэм ящыщщ КъБР-м и Лъэпкъ музейр, СурэтыщI гъуазджэмкIэ музейуэ Ткаченкэ Николай и цIэр зезыхьэр, политикэ залымыгъэм и лей зытехьахэм я мемориалыр, украинэ тхакIуэ Вовчок Маркэ и цIэр зезыхьэ унэ-музейр. Мы IуэхущIапIэхэр бэрэжьей къэс жэщыр хэкIуэтэху мэлажьэ, махуэкIэ хущIэмыхьэхэм папщIэ. Хъыбар гъэщIэгъуэнхэр, тхыдэм и напэкIуэцIхэр хьэщIэхэм къыхузэIуах музейхэм я лэжьакIуэхэм. Лъэпкъ музейм екIуалIэхэм абы и гъэтIылъыгъэхэм хэлъ Iэщэхэр зэрызрагъэлъагъум и мызакъуэу, ахэр зэрагъэIэрыхуэми зыщагъэгъуэзэну Iэмал яIэщ.
Мыбыи гу лъытапхъэщ: Налшык ехъумэ пасэрей щIэинхэмрэ фэеплъхэмрэ. Абыхэмрэ иджырей щэнхабзэмрэ щызэпэджэж къалэм зыщуплъыхьыну гъэщIэгъуэнщ.
ГЕРАСИМОВЭ Риммэ.
«Шэджэм псыкъелъэхэр» Дербент макIуэ
«Шэджэм псыкъелъэхэр» цIыхубэ ансамблыр «Дербент — зыужьыныгъэм и лъахэщ» дунейпсо щэнхабзэ-тхыдэ фестивалым макIуэ.
Дербент къалэр илъэс мини 2 зэрыхъур щагъэлъэпIэнум ирихьэлIэу къызэрагъэпэща зэхыхьэ гъэщIэгъуэным зэхуешэс цIыху мин бжыгъэхэр. Ахэр къикIащ Къэзахъстан, Азербайджан, Узбек, Армян республикэхэм, Кавказ Ищхъэрэм и хэгъуэгухэмрэ Урысейм и нэгъуэщI щIыналъэхэмрэ.
Шэджэм щыщ гупым игъэхьэзыращ уэрэдымрэ къафэмрэ щызэхэухуэна театр теплъэгъуэ гъэщIэгъуэн. «Лъэпкъ гъуазджэмкIэ дэ къыдогъэлъагъуэ адыгэ лъэпкъыр зэрыуардэр, бзылъхугъэр зэрыдахэр, щауэр зэрыхахуэр, ди къафэхэр зэрызэпIэзэрытыр, адыгэ хабзэр зэрыкуур», — жеIэ Шэджэм районым и щIыпIэ администрацэм щэнхабзэмкIэ и къудамэм и унафэщI Вэрокъуэ Ларисэ.
КIАРЭ Элинэ.
